ลือสนั่น! GUNKUL จ่อฮุบ “วินด์ฯ” ลุ้นราคาพุ่งหนุน “ไฟแนนซิ่ง” 3 หมื่นล้าน
ลือสนั่น! GUNKUL จ่อฮุบ "วินด์ฯ" ลุ้นราคาพุ่งหนุน "ไฟแนนซิ่ง" 3 หมื่นล้าน
11 ม.ค. 2560

แหล่งข่าวจากวงการเงิน เปิดเผยกับ “ข่าวหุ้นธุรกิจออนไลน์” ว่า บริษัท กันกุลเอ็นจิเนียริ่ง จำกัด (มหาชน) หรือ GUNKUL อยู่ระหว่างดำเนินการขั้นตอนสุดท้ายเพื่อเข้าซื้อหุ้นจำนวนทั้งหมดของ บริษัท รีนิวเอเบิล เอนเนอยี คอร์เปอร์เรชั่น จำกัด หรือ REC ซึ่งเป็นผู้ถือหุ้นประมาณ 59.5% ของบริษัท วินด์ เอเนอร์ยี่ โฮลดิ้ง จำกัด หรือ WEH จาก นายณพ ณรงค์เดช ตัวแทนกลุ่ม KPN ซึ่งเป็นผู้ซื้อหุ้น REC มาจาก “เสี่ยนิก” หรือ นายนพพร ศุภพิพัฒน์ ผู้ต้องหามาตรา 112 และเป็นอดีตผู้ถือหุ้นใหญ่ ก่อนหน้านี้
ทั้งนี้ มีการประเมินว่า หาก GUNKUL เข้าทำรายการดังกล่าวจริง อาจต้องใช้เงินทุนราว 25,000-30,000 ล้านบาท เพื่อซื้อหุ้นทั้ง 100% ของ REC ซึ่งครอบครองหุ้น WEH ราว 59.5% โดยแหล่งข่าวเชื่อว่า บริษัทอาจมีความจำเป็นต้องขอรับการสนับสนุนด้านการเงินจากสถาบันการเงิน หรือระดมทุนผ่านเครื่องมือทางการเงินอื่นๆ เนื่องจากต้องใช้เงินลงทุนจำนวนมาก ขณะที่บริษัทมีเงินสดหรือรายการเทียบเท่าเงินสดประมาณ 2,210.27 ล้านบาท เมื่อสิ้นสุดไตรมาส 3 ปี 2559
นอกจากนี้ มีการคาดการณ์ว่า เมื่อ GUNKUL เข้าทำรายการแล้วเสร็จ มีโอกาสที่บริษัทจะเดินหน้าผลักดันให้มีการนำ WEH เข้าจดทะเบียนในตลาดหลักทรัพย์แห่งประเทศไทย เพื่อดำเนินการพัฒนาโครงการโรงไฟฟ้าพลังงานลมที่มีใบอนุญาตขายไฟฟ้าเหลืออยู่อีกราว 400 เมกะวัตต์ โดยปัจจุบัน WEH ดำเนินการผลิตไฟฟ้าเพื่อจำหน่ายเชิงพาณิชย์แล้วราว 200 เมกะวัตต์ จากโครงการโรงไฟฟ้าพลังงานลมที่ตั้งอยู่ใน ต.ห้วยบง อ.ด่านขุนทด จ.นครราชสีมา
ด้านราคาหุ้น GUNKUL วานนี้ (10 ม.ค.) ปรับตัวขึ้นอย่างมีนัยสำคัญ โดยขึ้นมาปิดที่ระดับ 6.20 บาท เพิ่มขึ้น 0.50 บาท หรือบวกขึ้นราว 9% ด้วยมูลค่าการซื้อขาย 757.76 ล้านบาท อย่างไรก็ดี แหล่งข่าวรายเดียวกันมองว่า ราคาหุ้นมีโอกาสปรับตัวขึ้นอีกอย่างต่อเนื่องจากกระแสเรื่องขยายการลงทุน ประกอบกับการปรับตัวขึ้นของราคาหุ้นถือเป็นปัจจัยสนับสนุน ซึ่งส่งผลให้เกิดความคล่องตัวต่อบริษัทในการจัดหาแหล่งเงินทุนในอนาคตได้อีกด้วย
อย่างไรก็ตาม ข้อมูลข้างต้นเป็นข้อมูลที่เปิดเผยโดยแหล่งข่าวจากวงการการเงิน หากมีความคืบหน้าหรือความชัดเจนต่อประเด็นดังกล่าวประการใด ทางทีมงาน “ข่าวหุ้นธุรกิจออนไลน์” จะรายงานให้ทราบต่อไป